Steen Gade (SF), 2008-06-10:
Vi har haft en debat i Folketinget om den internationale fødevarekrise, som jo er årsagen til de problemer, vi i dag diskuterer, nemlig fødevareprisstigningerne i Danmark.
Derfor vil jeg ikke bruge mange kræfter på det, men blot lige sige til den debat, der har udviklet sig på i sidste, at det har lydt, som om det var Danmark, der skulle løse det her.
Så vil jeg også lige komme med den lille bemærkning, at det faktisk er en miljømæssig katastrofe, at vi har ophævet brakordningen uden at sætte noget andet i stedet, og at de, der mener, at vi bare skal blive ved med at lægge mange, mange hektar ud til soya i Sydamerika for at kunne levere endnu flere svin, måske skulle tænke sig lidt om, når de siger det.
Sagen er jo, at vores landbrugsproduktion i forhold til fødevaresituationen i verden ikke er særlig ønskværdig, og i hvert fald ikke mætter de fleste munde, for Danmarks kødproduktion er jo altså ganske arealkrævende - meget mere end hvis man dyrkede korn, ris osv. Så vil jeg sige noget om det, den her forespørgsel vel egentlig først og fremmest handler om, nemlig at det rammer en række grupper hårdest, og derfor havde jeg også ordvekslingen med Venstres ordfører.
Der var jeg glad for, at Venstres ordfører i modsætning til velfærdsministeren klart sagde, at det selvfølgelig rammer dem, der har de laveste indtægter, hårdest.
Og hvem har så de laveste indtægter?
Det kan der være flere der har, men der er klart to grupper.
Det er folk på starthjælp, og det er folk, der rammer kontanthjælpsloftet.
De, der så er hårdest ramt inden for de grupper, er børnene.
De tal, jeg står med her, viser, at der er 3.600 børn, der lever i familier, som modtager starthjælp, og der er 22.000 børn, der bliver ramt af loftet for kontanthjælpsmodtagere.
Det er altså dem, der bliver ramt hårdest.
Til gengæld har velfærdsministeren, så vidt jeg ved ikke sagt et ord om det.
Jeg er jo ikke vant til at være med i de her socialpolitiske debatter, så jeg vil bare sige til velfærdsministeren, at jeg er virkelig forundret over at høre hende i dag.
Der er ikke meget tilbage af den socialminister - som det hed i 1990'erne - som i hvert fald altid ville have et eller andet socialt budskab til forsamlingen.
Der var jo ikke det mindste sociale budskab i det.
Det kan vi ikke bruge til så meget, men undren skal jeg have lov til at give udtryk for.
Det andet, jeg synes det er vigtigt at koncentrere sig om, er kontrollen med, om der nu sker prisstigninger, der altså er større end den stigning, der er i råvarepriserne og i lønningerne.
Det er erhvervsministerens område.
Jeg synes, at det var lidt vovet, at ministeren sagde, at det bare ville udjævne sig.
Jeg har forstået, at Konkurrencestyrelsen kigger på det, og det er godt, men jeg synes måske nok, det er lidt meget at drage konklusionen på forhånd.
Som hr. Per Clausen nævnte, og som egentlig også ministerens egne tal viste, er der jo i hvert fald mange tegn på, at vi har en større prisstigning på en række områder i Danmark end i vores nabolande.
Det må vi da kigge på.
Vi må da være meget, meget opmærksomme på, at der skal sættes meget hårdt ind her.
Jeg tror, at vi på fødevareområdet har en erhvervsstruktur, som ikke er hensigtsmæssig, og som ikke giver særlig meget konkurrence.
Vi har kæmpestore firmaer, f.eks. Arla, og de bestemmer jo.
Desværre var Kommissionen ikke er hård nok, dengang den undersøgte det og fik dem delt op.
Vi har altså ikke en ordentlig konkurrencesituation på fødevaremarkedet i Danmark.
Det gælder også Danish Crown.
Vi har to kæmpe firmaer, og vi har ikke en ordentlig konkurrencesituation.
Jeg vil godt udfordre erhvervsministeren til i hvert fald at gå på talerstolen og svare på, om han synes, det kunne være rimeligt at sætte ekstra fokus på de konkurrencevilkår, der er i branchen.
Så er der også anledning til at kigge på en række andre ting, og dem vil jeg bare lige nævne her til sidst.
Det er bl.a., at den reform, vi skal have af vores moms på fødevarer, skal prioritere sunde fødevarer, som skal blive billigere.
Og så er det velkendt SF-politik, at vi også skal udvikle en model for at få indført gratis mad i daginstitutioner og skoler.